钦定古今图书集成/明伦汇编/氏族典/第395卷 > 李纯甫
## 钦定古今图书集成/明伦汇编/氏族典/第395卷 > 李纯甫

按《金史李纯甫传》：“纯甫字之纯，弘州襄阴人。祖安上，
尝魁西京进士。父采，卒于益都府治中。纯甫幼颖悟
异常，初业词赋及读《左氏春秋》，大爱之，遂更为经义
学。擢承安二年经义进士。为文法庄周、列《御寇》《左氏》
《战国策》，后进多宗之。喜谈兵，慨然有经世心。章宗南
征，两上疏策其胜负，上奇之，给送军中，后多如所料。”
宰执爱其文，荐入翰林。及大元兵起，又上疏论时事，
不报。宣宗迁汴，再入翰林。时丞相高琪擅威福柄，擢
为左司都事。纯甫审其必败，以母老辞去。既而高琪
诛，复入翰林，连知贡举。正大未，坐取人逾新格，出倅
坊州，未赴，改京兆府判官，卒于汴，年四十七。纯甫为
人聪敏，少自负其材，谓功名可俯拾，作《矮柏赋》，以诸
葛孔明、王景略自期。由小官上万言书，援宋为证，甚
切，当路者以迂阔见抑。中年，度其道不行，益纵酒自
放，无仕进意。得官未成考，旋即归隐。日与禅僧士子
游，以文酒为事，啸歌袒裼，出礼法外。或饮数月不醒。
人有酒见招，不择贵贱必往，往辄醉，虽沈醉，亦未尝
废著书。然晚年喜佛，力探其奥义，自类其文，凡论性
理及关佛、老二家者，号“内槁”，其馀应物文字为“外槁。”
又解《楞严》《金刚经》《老子》《庄子》《中庸集解》《鸣道集解》，号
“中国心学。”西方父教数十万言，以故为名教所贬云。